**Askim Bondelag**

**Styrets årsberetning 2017**

**Lagets styre har dette året bestått av:**

Leder: Sverre-Magnus Huse  
Nestleder: Simen Solberg  
Kasserer: Hans Petter Sylliaas  
Studieleder: Julie Oraug  
Sekretær: Thomas Riiser

Askim Bondelag har nå 148 medlemmer  
Siste år ble det avholdt 6 styremøter, i tillegg til løpende dialog pr. mail/telefon

Arrangementer og deltagelser siden forrige årsmøte 27.10.2016

26.01.17 Samling for lokale tillitsvalgte i Østfold bondelag på Bøndenes Hus i Borge

31.01.17 Vi tenner bål for landbruket! – Bålbrenning på Riseng med inviterte politikere

07.02.17 Brukerråd for skogeierlag og bondelag i Hobøl, Spydeberg og Askim i lokalene til Landbrukskontoret HSA

17.02.17 Bondepub på Skytterhuset i Askim

27.02.17 Møte for samarbeidende lag og organisasjoner – jordbruksforhandlingene på Bøndenes Hus i Askim

01.03.17 Stormøte Korn på Askim kulturhus

21.03.17 Dialogmøte med politikere i Askim i lokalene til Landbrukskontoret HSA

23.03.17 Årsmøte i Østfold Bondelag på Fjellheim i Spydeberg

29.03.17 Våronnmøte på Askim Frukt- og Bærpresseri

06.04.17 Kyllingdag på Oraug

16.05.17 Aksjonskveld med kjøring av traktor i Askim sentrum ifbm. jordbruksforhandlingene

18.05.17 Aksjonsdag med ulike aksjoner rundt i nærområdet ifbm. jordbruksforhandlingene

19.05.17 Blokkering av Rema sitt hovedlager på Vinterbro ifbm. jordbruksforhandlingene

23.05.17 Demonstrasjon i Oslo ifbm. jordbruksforhandlingene

23.09.17 Bønder i by’n

I året som har gått har vi i styret hatt fokus på å trekke til oss flest mulig deltakere på noen få faste arrangement, vi landet på i forrige år. Disse er bondepub, våronnmøte og Bønder i by’n.

Årets Bondepub, var 3. ut i rekken og ble denne gang avholdt på Skytterhuset på Maseng i Askim. Det ble her sendt ut invitasjoner til tilgrensende bondelag. I tillegg hadde vi invitert Tor Jakob Solberg fra Skiptvet, som holdt et inspirerende foredrag om sin private «reise» fra start som ny bonde til der han er nå. Dessverre var det dårlig oppmøte blant Askim Bondelags egne medlemmer. Men alle som var tilstede, var enige om at dette var et bra arrangement.

Våronnmøtet i år ble avholdt i lokalene til Askim Frukt- og Bærpresseri, hvor vi ble loset gjennom produksjonen av rapsolje fra rapsdyrking og frem til tapping på flasker . Daglig leder på AFB, Astrid Lier Rømuld, holdt en presentasjon av bedriften og tok oss med på omvisning i produksjonslokalene. Dette ble etterfulgt av en presentasjon rundt mottak og prosessen frem mot levering til AFB, ved Ketil Trømborg fra Mysen Kornsilo og Mølle. Til slutt holdt vår egen Hans Petter Sylliaas et innlegg om sine erfaringer med rapsdyrking. Det var et vellykket og bra møte med godt faglig innhold, men styret hadde håpet på flere deltakere. Vi var totalt ca. 30 stk.

Til slutt ønsker vi å nevne at årets Bønder i by’n ble tidenes beste arrangement. Det ble i år lagt ennå mer vekt på lokale bønder og leverandører. Styret har vært involvert i arbeidet med arrangementet hele veien, og takket være koordinator i Askimbyen, Uno Anderssen, ble dette svært vellykket. Arrangementet har blitt godt evaluert i etterkant og legger grunnlaget for et ennå bedre arrangement neste år.

Utenom disse arrangementene har styret deltatt på fylkesledersamlinger, frokostmøter, telefonmøter i fbm. jordbruksforhandlingene. Vi har også arbeidet opp mot politikere og kommunen i forhold til ny reguleringsplan for Askim kommune.

Askim, 13. oktober 2017

Styret